अमेरिकी ओपन में भारत के लिए रहा शानदार दिन  
अनुभवी लिएंडर पेस, रोहन बोपन्ना और सानिया मिर्जा अपने-अपने जोड़ीदारों के साथ तीसरे दौर में पहुंच गए।
वर्ष के चौथे और अंतिम ग्रैंड स्लैम अमेरिकी ओपन में शुक्रवार का दिन भारतीय खिलाड़ियों के लिए शानदार रहा। अनुभवी लिएंडर पेस, रोहन बोपन्ना और सानिया मिर्जा अपने-अपने जोड़ीदारों के साथ तीसरे दौर में पहुंच गए।  पेस और रूस की एलीना वेस्नीना की जोड़ी मिश्रित युगल, सानिया और वेस्नीना की जोड़ी महिला युगल और बोपन्ना व पाकिस्तानी एसाम उल हक कुरैशी की जोड़ी ने पुरुष युगल स्पर्धा में अपने-अपने प्रतिद्वंद्वियों पर शानदार जीत दर्ज की।   सातवीं वरीयता प्राप्त पेस और वेस्नीना की जोड़ी ने दूसरे दौर में चीनी ताइपे के यंग-जान चान और पोलैंड की मारियस फ्रायस्टेनबर्ग की जोड़ी को 6-2, 6-7 (7-9), 1-0 (10-4) से पराजित किया।  'इंडो-पाक एक्सप्रेस' के नाम से प्रसिद्ध बोपन्ना और कुरैशी की पांचवीं वरीयता प्राप्त जोड़ी ने अमेरिका के जेम्स सेरेटानी और जर्मनी के फिलिप मार्क्‍स की जोड़ी को 7-6 (7-3), 7-6 (7-4) से शिकस्त दी।  मिश्रित युगल मुकाबले में बोपन्ना और अमेरिका की वानिया किंग की पांचवीं वरीयता प्राप्त जोड़ी को पहले दौर में हार का सामना करना पड़ा। इस जोड़ी को चेक गणराज्य की बारबोरा जहालोवा स्ट्रायकोवा और जर्मनी की फिलिप पेट्श्नर की जोड़ी ने 7-6 (7-1), 4-6, 1-0 (10-7) से शिकस्त दी।  सानिया और वेस्नीना की छठी वरीयता प्राप्त जोड़ी ने दूसरे दौर में रूस की विटालिया डायचेंको और यूक्रेन की ओल्गा सावचूक की जोड़ी को 6-1, 7-6 (7-5) से शिकस्त दी।   पुरुषों की एकल स्पर्धा के दूसरे दौर में दूसरी वरीयता प्राप्त स्पेनिश खिलाड़ी राफेल नडाल और फ्रांस के निकोलस माहुत के बीच मुकाबला होना था। नडाल 6-2, 6-2 से दो सेट जीत चुके थे इसी बीच तीसरे सेट की शुरुआत में माहुत को सर्व करने में दर्द महसूस हुआ जिसकी वजह से वह मुकाबले को बीच में ही छोड़कर रिटायर्ड हर्ट होकर कोर्ट से बाहर चले गए।   इस प्रकार नडाल आसानी से तीसरे दौर में प्रवेश कर गए। तीसरे दौर के मुकाबले में नडाल का सामना अर्जेंटीना के डेविड नलबैंडियन से होगा। नलबैंडियन ने क्रोएशिया के इवान जुबिकिच को 6-4, 1-6, 6-3, 6-2 से हराकर तीसरे दौर में प्रवेश किया।  21वीं वरीयता प्राप्त अमेरिका के एंडी रॉडिक ने हमवतन जैक सॉक को 6-3, 6-3, 6-4 से शिकस्त दी जबकि चौथी वरीयता प्राप्त ब्रिटेन के एंडी मरे ने मैराथन  मुकाबले में नीदरलैंड्स के रॉबिन हस को 6-7 (5-7), 2-6, 6-2, 6-0, 6-4 से पराजित किया।  18वीं वरीयता प्राप्त अर्जेटीना के जुआन मार्टिन डेल पोटरो ने हमवतन डिएगो जुनकेरा को 6-2, 6-1, 7-5 से हराया वहीं पांचवीं वरीयता प्राप्त स्पेन के डेविड फेरर ने अमेरिका के जेम्स ब्लैक को 6-4, 6-3, 6-4 से पराजित किया।   महिला एकल स्पर्धा में दूसरी वरीयता प्राप्त वेरा ज्वोनारेवा ने तीसरे दौर में स्पेन की अनाबेल मेडिना गारिगेस को 6-4, 7-5 से हराया वहीं नौंवी वरीयता प्राप्त आस्ट्रेलिया की सामंथा स्टोसुर ने रूस की नादिया पेत्रोवा को 7-6 (7-5), 6-7 (5-7), 7-5 से शिकस्त दी।  वर्ष 2006 में अमेरिकी ओपन महिला एकल खिताब जीतने वाली तीसरी वरीयता प्राप्त रूस की मारिया शारापोवा को 26वीं वरीयता प्राप्त इटली की फ्लाविया पेनेटा ने तीसरे दौर के मुकाबले में 6-3, 3-6, 6-4 से हराया।  25वीं वरीयता प्राप्त रूस की मारिया किरिलेंको ने अमेरिका की क्रिस्टिना मैकहाले को 6-2, 6-3 से शिकस्त दी जबकि चीन की पेंग शुआई ने जर्मनी की जूलिया गॉर्जेस को 6-4, 7-6 (7-1) से पराजित किया। जर्मनी की सबीने लिसिकी ने अमेरिका की इरिना फाल्कोनी को 6-0, 6-1 से हराकर चौथे दौर में प्रवेश किया।